ગયા જુલાઈમાં રાજધાનીમાં એક પુસ્તક લોકાર્પણ પ્રસંગે એમણે આ વક્તવ્ય આપ્યું હતું. વરિષ્ઠ પત્રકાર સાગરિકા ઘોષલિખિત પુસ્તકઃ ઇન્દિરાઃ ભારતનાં સૌથી વધુ શક્તિશાળી વડાં પ્રધાન. આ પ્રસંગે અરુણ શૌરિ હાજર હતા અને સંચાલન કરણ થાપર કરતા હતા. અત્યારે ઇમર્જન્સી જેવા સંજોગો છે એમ કોંગ્રેસી નેતાઓ કહી રહ્યા છે તેવા પ્રશ્નના જવાબમાં ચિદમ્બરમે કહ્યું કે હવે ઇમર્જન્સી જાહેર કરવાનું શક્ય નથી. બંધારણમાં સુધારો થયો હોવાથી તે શક્ય નથી. (આ સુધારો જનતા સરકારના વડા પ્રધાન મોરારજીભાઈએ કર્ર્યો હતો – પણ ચિદમ્બરમે એમનું નામ લીધું નહિ) આમ છતાં ભાજપ – એનડીએ સરકારવિરોધી અવાજને ગૂંગળાવે છે અને નેતાઓ સામે જ નહિ, નાગરિકો પાછળ પણ સરકારી એજન્સીઓ દ્વારા તપાસ કરાવે છે – એમ ઉમેરીને આરએસએસ ઉપર આક્ષેપ કર્યા. કોંગ્રેસી સ્થિતિ અને શક્તિ અંગે ટીકા કરતાં એમ પણ કહ્યું કે દસ વર્ષ સુધી અમે સત્તામાં હતા, પણ સંસ્થા – પક્ષ મજબૂત કરવાની દરકાર કરી નહિ. રાજ્યોમાં પ્રદેશ સમિતિઓના પ્રમુખો બેદરકાર રહ્યા અને આજે અમારી સામે આરએસએસનું મજબૂત રાજકીય તંત્ર છે!